text: Svimjufelagið Ægir í Klaksvík og Fuglafjarðar Svimjufelag hava gjørt av at fara undir nýtt samstarv. Avtalan er, at feløgini leggja venjingarnar saman, og at venjarin hjá Fuglafjarðar Svimjufelag Petur Heðin á Fløtti, verður venjari hjá báðum feløgunum.Eisini er avtalað, at venjingarnar skulu fara fram í nýumvældu svimjuhøllini í Klaksvík, og at tað er nakað sum fuglfirðingar síggja fram til, tí umstøðurnar at venja í høllini í Fuglafirði eru ógvuliga trongar. Hylurin í Fuglafirði er bara 16 metrar til longdar, men tann í Klaksvík er 25 metrar langur, og bara tað er ein stórur munur.Til ber at siga. at báir partar hava givið og tikið í sambandi við nýggja samstarvið. Fuglfirðingar hava latið venjaran, meðan klaksvíkingar hava latið høllina og umstøðurnar at venja í. Báðir partar eru samdir um, at hesum fer bara gott at spyrjast burturúr.Avtalan millum Ægir og Fuglafjarðar Svimjufelag kemur í gildi tann 1. august og er fyribyls galdandi í eitt ár fram.
text: #000005